CELEX: 
Language: ro
Date: 2022-01-17 00:00:00
Title: REGULAMENTUL DELEGAT (UE) / AL COMISIEI de modificare a anexei II la Regulamentul (UE) 2018/848 al Parlamentului European și al Consiliului în ceea ce privește cerințele specifice referitoare la producția și utilizarea plantulelor neecologice, în conversie și ecologice și a altor tipuri de material de reproducere a plantelor

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               În urma adoptării noului Regulament (UE) 2018/848 privind producția ecologică și a Regulamentului delegat (UE) 2020/1794 al Comisiei de modificare a regulamentului respectiv în ceea ce privește utilizarea materialului de reproducere a plantelor neecologic și în conversie, este necesar să se introducă modificări suplimentare cu privire la utilizarea materialului de reproducere a plantelor neecologic și în conversie. Este vorba, în special, despre posibile derogări de la utilizarea plantulelor ecologice, care reprezintă un tip particular de material de reproducere a plantelor provenit din semințe și care nu este acoperit de bazele de date și de sistemele de informații privind disponibilitatea materialului de reproducere a plantelor, menționate la articolul 26 din Regulamentul (UE) 2018/848. 
            
            
               Având în vedere practica uzuală de transplantare a plantulelor de culturi horticole care fac adesea obiectul unui ciclu scurt de producție, de la transplantarea plantulelor până la prima recoltare a produselor, este important să se limiteze, în astfel de cazuri, derogarea acordată pentru utilizarea plantulelor neecologice și să se clarifice utilizarea plantulelor neecologice și în conversie, precum și cerințele privind producerea acestora în condiții strict ecologice, pentru a se asigura integritatea producțiilor ecologice. 
            
            
               În plus, este necesar să se permită o tranziție fără probleme către producția de material ecologic de reproducere a plantelor, pentru a se asigura dezvoltarea sectorului pepinierelor ecologice, având în vedere diversitatea tehnicilor de producție a diferitelor tipuri de material de reproducere a plantelor pentru diverse specii. În prezent, puține pepiniere ecologice utilizează plante-mamă sau alte plante pentru reproducere cultivate în conformitate cu condițiile stabilite în partea I punctul 1.8.2 din anexa II la Regulamentul (UE) 2018/848, din cauza ciclurilor îndelungate de producție, a investițiilor pe termen lung necesare și a dificultăților tehnice legate de asigurarea conformității cu cerințele privind certificarea calității și cu cerințele fitosanitare.
            
            
               Prin urmare, este necesar să se introducă o modificare pentru a se permite, în anumite condiții, producerea și introducerea pe piață, pentru a fi utilizat în culturile ecologice, a materialului de reproducere a plantelor provenit din plante care nu îndeplinesc cerințele stabilite în partea I punctul 1.8.2 din anexa II la Regulamentul (UE) 2018/848.
            
            
               În sfârșit, având în vedere faptul că Regulamentul (UE) 2018/848 va deveni aplicabil de la 1 ianuarie 2022, este necesar să se introducă o clauză retroactivă pentru a se evita vidul juridic.
            
            
               2.CONSULTĂRI ÎNAINTEA ADOPTĂRII ACTULUI
            
            
               Actul a fost discutat în detaliu cu statele membre în cadrul Grupului de experți pentru producția ecologică, precum și cu principalele organizații reprezentative ale sectorului ecologic și ale sectorului materialului de reproducere a plantelor, și anume IFOAM și grupurile lor afiliate specifice sectorului, COPA-COGECA și Euroseeds. La elaborarea acestor norme, DG AGRI a cooperat îndeaproape cu alte direcții generale, în special cu DG SANTE, în domeniile lor specifice de expertiză. Partenerii OMC au fost informați și au avut loc consultări publice generale. 
            
            
               În urma consultării publice generale, s-au primit peste 400 de contribuții prin intermediul mecanismului de feedback. Pentru a aborda preocupările exprimate de diverse părți interesate, Comisia propune extinderea modificărilor privind derogările aplicabile plantulelor și la alte tipuri de material de reproducere a plantelor, cu scopul de a permite o tranziție fără probleme pentru dezvoltarea de material ecologic de reproducere a plantelor, având în vedere lipsa de disponibilitate a plantelor cultivate în conformitate cu partea I punctul 1.8.2 din anexa II la Regulamentul (UE) 2018/848 pentru mai multe specii și soiuri.
            
            
               3.ELEMENTELE JURIDICE ALE ACTULUI DELEGAT
            
            
               După cum se explică în considerentul 35 din Regulamentul (UE) 2018/848, Comisiei i se deleagă competența de a adopta anumite acte, printre altele în ceea ce privește utilizarea materialului de reproducere a plantelor neecologic sau în conversie, pentru a se asigura calitatea, trasabilitatea, respectarea normelor și adaptarea la evoluțiile tehnice. 
            
            
               Definiția materialului de reproducere a plantelor prevăzută la articolul 3 punctul 17 din Regulamentul (UE) 2018/848 include toate tipurile de materiale, după cum urmează: „material de reproducere a plantelor” înseamnă plante și părți de plante, inclusiv semințe, în orice stadiu de creștere, care sunt capabile și destinate să producă plante întregi. Plantulele sunt un tip de material de reproducere a plantelor și fac obiectul derogării acordate în temeiul părții I punctul 1.4 din anexa II la Regulamentul (UE) 2018/848, care prevede posibilitatea de a cultiva plantule sau răsaduri în containere pentru transplantare ulterioară. Anexa III la Regulamentul de punere în aplicare (UE) 2020/464 prevede, de asemenea, următoarea definiție: „În sensul prezentului punct, «plantulă» înseamnă o plantă tânără provenită din semințe, nu din butaș.” Această definiție exclude plantulele din informațiile privind disponibilitatea materialului de reproducere a plantelor, informații pe care statele membre vor avea obligația de a le furniza Comisiei în conformitate cu dispozițiile de la articolul 26 din Regulamentul (UE) 2018/848. 
            
            
               În conformitate cu punctul 1.8.1, pentru producția de alte plante și produse vegetale decât materialul de reproducere a plantelor trebuie utilizat numai material ecologic de reproducere a plantelor. Este posibil să se acorde derogări de la punctul 1.8.1 în conformitate cu punctul 1.8.5.1, din cauza lipsei materialului de reproducere a plantelor ecologic sau în conversie.
            
            
               În ceea ce privește producția de material ecologic de reproducere a plantelor, în partea I punctul 1.8.2 din anexa II la Regulamentul (UE) 2018/848 sunt stabilite următoarele condiții: „Pentru obținerea materialului ecologic de reproducere a plantelor care urmează să fie utilizat pentru producția de alte produse decât materialul de reproducere a plantelor, planta-mamă și, dacă este relevant, alte plante destinate producției de material de reproducere a plantelor trebuie să fi fost produse în conformitate cu prezentul regulament pe durata a cel puțin o generație sau, în cazul culturilor perene, timp de cel puțin o generație în cursul a două perioade de vegetație.” Prin urmare, materialul ecologic de reproducere a plantelor trebuie să provină din plante cultivate în condițiile de producție ecologică în conformitate cu cerințele de la punctul 1.8.2 și adaptate la aceste condiții, în funcție de specie.
            
            
               Prezentul act delegat modifică dispozițiile privind posibila derogare pentru utilizarea de plantule neecologice. În special, prezentul act interzice autorizarea utilizării plantulelor neecologice pentru culturi care fac obiectul unui ciclu de producție încheiat în cursul unui singur sezon de vegetație, de la transplantarea plantulei până la recoltarea produsului final. În plus, actul delegat clarifică dispozițiile privind producția de plantule în conversie în temeiul articolului 10 alineatul (4) litera (a) din Regulamentul (UE) 2018/848.
            
            
               Totodată, pentru a aborda problema lipsei de semințe ecologice din care să se poată produce plantule, precum și pe cea a lipsei de plante-mamă sau, acolo unde este cazul, de alte plante destinate producției de material de reproducere a plantelor cultivate în conformitate cu partea I punctul 1.8.2 din anexa II la Regulamentul (UE) 2018/848, prezentul act delegat introduce, de asemenea, dispoziții privind autorizarea operatorilor care produc material de reproducere a plantelor să producă și să introducă pe piață, în anumite condiții, material de reproducere a plantelor care să fie utilizat în culturile ecologice atunci când nu provine din plante-mamă sau din alte plante în conformitate cu punctul 1.8.2 din anexa II. 
            
            
               REGULAMENTUL DELEGAT (UE) …/… AL COMISIEI
            
            
               din 17.1.2022
            
         
         
            
               de modificare a anexei II la Regulamentul (UE) 2018/848 al Parlamentului European și al Consiliului în ceea ce privește cerințele specifice referitoare la producția și utilizarea plantulelor neecologice, în conversie și ecologice și a altor tipuri de material de reproducere a plantelor
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului
                  1
               , în special articolul 12 alineatul (2) literele (b) și (e), 
            
            
               întrucât:
            
            
               (1)Regulamentul (UE) 2018/848, în special partea I din anexa II, stabilește anumite cerințe cu privire la utilizarea materialului de reproducere a plantelor neecologic și în conversie. 
            
            
               (2)Având în vedere eliminarea treptată a derogărilor de la utilizarea materialului ecologic de reproducere a plantelor, stabilite la articolul 53 din Regulamentul (UE) 2018/848, este important să se mărească producția și gradul de introducere pe piață a materialului de reproducere a plantelor ecologic și în conversie. 
            
            
               (3)Cu toate acestea, pentru unele specii horticole, disponibilitatea actuală a semințelor ecologice și în conversie este limitată, iar utilizarea semințelor neecologice pentru producerea de plantule ca material de reproducere a plantelor, cultivate în condiții ecologice, reprezintă o tehnică uzuală. 
            
            
               (4)Bazele de date și sistemele menționate la articolul 26 alineatele (1) și (2) din Regulamentul (UE) 2018/848, în care statele membre trebuie să publice informații cu privire la disponibilitatea materialului de reproducere a plantelor ecologic și în conversie, nu includ plantulele. Având în vedere caracterul particular al plantulelor și durata variabilă a ciclurilor lor de producție, este necesar să se clarifice normele privind utilizarea lor în producția ecologică. Pentru determinarea disponibilității potențiale pe piață a plantulelor ecologice și în conversie trebuie luată în considerare disponibilitatea semințelor ecologice și în conversie pentru speciile și soiurile vizate.
            
            
               (5)În conformitate cu articolul 10 alineatul (4) al doilea paragraf litera (a) din Regulamentul (UE) 2018/848, materialul neecologic de reproducere a plantelor poate fi comercializat și ca material în conversie, cu condiția să fi încheiat o perioadă de conversie de cel puțin 12 luni. Utilizarea materialului în conversie de reproducere a plantelor trebuie să aibă prioritate asupra utilizării materialului neecologic de reproducere a plantelor În acest context, este necesar să se clarifice faptul că „plantulele în conversie” pot fi utilizate în cazul în care ciclul lor de cultivare a avut o durată de cel puțin 12 luni și s-a desfășurat pe o parcelă de teren care a încheiat o perioadă de conversie de 12 luni sau, în cazul în care au fost cultivate în containere sau pe o parcelă de teren, cu condiția ca plantulele să provină din semințe în conversie care au fost recoltate din plante cultivate pe o parcelă de teren care a încheiat o perioadă de conversie de 12 luni.
            
            
               (6)Cu toate acestea, în ceea ce privește plantulele, este necesar să se interzică utilizarea plantulelor neecologice pentru culturile care au încheiat un ciclu de producție în cursul unui singur sezon de vegetație, de la transplantarea plantulelor până la prima recoltare a produsului final, pentru a se asigura integritatea produselor ecologice, care ar putea fi afectată în cazul prezenței unor reziduuri în semințele neecologice utilizate drept cultură starter. 
            
            
               (7)Pentru anumite specii sau soiuri de fructe, de viță-de-vie și de plante ornamentale, este insuficientă disponibilitatea plantelor-mamă sau, acolo unde este relevant, a altor plante destinate producției de material de reproducere a plantelor, cultivate în conformitate cu partea I punctul 1.8.2 din anexa II la Regulamentul (UE) 2018/848. În plus, puține pepiniere ecologice de fructe și viță-de-vie utilizează în prezent plante-mamă cultivate în conformitate cu punctul 1.8.2, din cauza investițiilor pe termen lung necesare și a dificultăților tehnice legate de asigurarea conformității depline cu cerințele privind certificarea calității și cu cerințele fitosanitare.
            
            
               (8)Pentru a promova dezvoltarea în continuare a acestui sector de producție extrem de specializat, este oportun să se introducă posibilitatea de a autoriza utilizarea materialului neecologic de reproducere a plantelor cultivat în anumite condiții ecologice pentru producția de material de reproducere a plantelor care urmează să fie comercializat și utilizat pentru culturile ecologice, în cazul în care sunt îndeplinite anumite condiții. 
            
            
               (9)Operatorii care produc astfel de material de reproducere a plantelor trebuie să primească autorizația de a publica, în mod voluntar, în sistemele naționale instituite în conformitate cu articolul 26 alineatul (2) din Regulamentul (UE) 2018/848, informații cu privire la disponibilitatea acestui tip de material. Acest lucru va permite operatorilor să aleagă material de reproducere a plantelor cultivat în condiții ecologice atunci când nu este disponibil material de reproducere a plantelor ecologic sau în conversie. 
            
            
               (10)Pentru a se asigura coerența, autorizațiile pentru utilizarea materialului neecologic de reproducere a plantelor cultivat în condiții ecologice pentru producția de material de reproducere a plantelor trebuie să expire în același timp cu derogările de la utilizarea materialului ecologic de reproducere a plantelor. Comisia trebuie să monitorizeze disponibilitatea materialului ecologic de reproducere a plantelor și va suprima sau va prelungi autorizațiile respective în funcție de concluziile cu privire la disponibilitatea materialului ecologic de reproducere a plantelor prezentate în raportul prevăzut la articolul 53 alineatul (7) din Regulamentul (UE) 2018/848 și în conformitate cu articolul 53 alineatul (2) din regulamentul respectiv.
            
            
               (11)Prin urmare, anexa II la Regulamentul (UE) 2018/848 trebuie modificată în consecință.
            
            
               (12)În scopul evitării vidului juridic, prezentul regulament trebuie să se aplice retroactiv de la data aplicării Regulamentului (UE) 2018/848.
            
            
               ADOPTĂ PREZENTUL REGULAMENT:
            
            
               Articolul 1
            
         
         
            
               Anexa II la Regulamentul (UE) 2018/848 se modifică în conformitate cu anexa la prezentul regulament.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament se aplică de la 1 ianuarie 2022.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 17.1.2022
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 150, 14.6.2018, p. 1.
               
            
      
    ---documentbreak--- 
      
         
         
            
               ANEXĂ 
            
            
               Partea I din anexa II la Regulamentul (UE) 2018/848 se modifică după cum urmează: 
            
            
               (a)Punctul 1.8.5.1 se modifică după cum urmează: 
            
            
               (i)primul paragraf se înlocuiește cu următorul text: 
            
            
               „Prin derogare de la punctul 1.8.1, în cazul în care datele colectate în baza de date menționată la articolul 26 alineatul (1) sau în sistemele menționate la articolul 26 alineatul (2) arată că nu sunt îndeplinite nevoile calitative sau cantitative ale operatorului în ceea ce privește materialul ecologic relevant de reproducere a plantelor, operatorul poate utiliza material în conversie de reproducere a plantelor, în conformitate cu articolul 10 alineatul (4) al doilea paragraf litera (a), sau material de reproducere a plantelor autorizat în conformitate cu punctul 1.8.6.”; 
            
            
               (ii)după primul paragraf, se introduce paragraful următor:
            
            
               „În plus, în cazul indisponibilității plantulelor ecologice, pot fi utilizate «plantule în conversie», comercializate în conformitate cu articolul 10 alineatul (4) al doilea paragraf litera (a), în cazul în care sunt cultivate după cum urmează: 
            
            
               (a)printr-un ciclu de cultivare, de la semințe până la obținerea plantulei finale, cu durata de cel puțin 12 luni, pe o parcelă de teren care, în cursul aceleiași perioade, a încheiat o perioadă de conversie de cel puțin 12 luni sau 
            
            
               (b)pe o parcelă de teren ecologică sau în conversie ori în containere, dacă sunt vizate de derogarea menționată la punctul 1.4, cu condiția ca plantulele să provină din semințe în conversie obținute dintr-o plantă cultivată pe o parcelă de teren care a încheiat o perioadă de conversie de cel puțin 12 luni.”;
            
            
               (iii)al doilea, al treilea și al patrulea paragraf se înlocuiesc cu următorul text: 
            
            
               „În cazul în care nu este disponibil material de reproducere a plantelor ecologic sau în conversie sau material de reproducere a plantelor autorizat în conformitate cu punctul 1.8.6 în cantități suficiente sau la un nivel calitativ suficient pentru a satisface nevoile operatorului, autoritățile competente pot autoriza utilizarea de material neecologic de reproducere a plantelor, sub rezerva punctelor 1.8.5.3-1.8.5.8. 
            
            
               O asemenea autorizație individuală se eliberează numai într-una dintre următoarele situații:
            
            
               (a)în cazul în care niciun soi din specia pe care dorește să o obțină operatorul nu este înregistrat în baza de date menționată la articolul 26 alineatul (1) sau în sistemele menționate la articolul 26 alineatul (2);
            
            
               (b)în cazul în care niciun operator care comercializează material de reproducere a plantelor nu poate livra materialul de reproducere a plantelor ecologic sau în conversie relevant sau materialul de reproducere a plantelor autorizat în conformitate cu punctul 1.8.6 în timp util pentru însămânțare sau plantare, în situațiile în care utilizatorul a comandat materialul de reproducere a plantelor într-un interval de timp rezonabil pentru a permite pregătirea și furnizarea de material de reproducere a plantelor ecologic sau în conversie sau de material de reproducere a plantelor autorizat în conformitate cu punctul 1.8.6;
            
            
               (c)în cazul în care soiul pe care operatorul dorește să îl obțină nu este înregistrat ca material de reproducere a plantelor ecologic sau în conversie sau ca material de reproducere a plantelor autorizat în conformitate cu punctul 1.8.6 în baza de date menționată la articolul 26 alineatul (1) sau în sistemele menționate la articolul 26 alineatul (2), iar operatorul poate demonstra că niciuna dintre alternativele înregistrate pentru aceeași specie nu este adecvată, în special în ceea ce privește condițiile agronomice și pedoclimatice și proprietățile tehnologice necesare pentru obținerea producției;
            
            
               (d)în cazul în care acest lucru se justifică pentru utilizarea în cercetare, în teste pe teren la scară mică, în scopuri de conservare a soiului sau în inovarea în materie de produse și este agreat de autoritățile competente ale statului membru în cauză.
            
            
               Înainte de a solicita o astfel de autorizație, operatorii trebuie să consulte baza de date menționată la articolul 26 alineatul (1) sau sistemele menționate la articolul 26 alineatul (2) pentru a verifica dacă materialul de reproducere a plantelor ecologic sau în conversie relevant sau materialul de reproducere a plantelor autorizat în conformitate cu punctul 1.8.6 este disponibil și, astfel, dacă cererea lor este justificată.”;
            
            
               (b)punctul 1.8.5.2 se modifică după cum urmează:
            
            
               (i)primul paragraf se înlocuiește cu următorul text: 
            
         
         
            
               „Prin derogare de la punctul 1.8.1, operatorii din țări terțe pot utiliza material în conversie de reproducere a plantelor, în conformitate cu articolul 10 alineatul (4) al doilea paragraf litera (a), sau material de reproducere a plantelor autorizat în conformitate cu punctul 1.8.6 atunci când materialul ecologic de reproducere a plantelor este justificat ca nefiind disponibil în cantități suficiente sau la un nivel calitativ suficient pe teritoriul țării terțe în care este situat operatorul.”;
            
            
               (ii)al treilea paragraf se înlocuiește cu următorul text:
            
            
               „Autoritățile de control sau organismele de control recunoscute în conformitate cu articolul 46 alineatul (1) pot autoriza operatorii din țări terțe să utilizeze material neecologic de reproducere a plantelor într-o unitate de producție ecologică, atunci când materialul de reproducere a plantelor ecologic sau în conversie sau materialul de reproducere a plantelor autorizat în conformitate cu punctul 1.8.6 nu este disponibil în cantități suficiente sau la un nivel calitativ suficient pe teritoriul țării terțe în care este situat operatorul, în conformitate cu condițiile prevăzute la punctele 1.8.5.3., 1.8.5.4, 1.8.5.5 și 1.8.5.8.”; 
            
            
               (c)se introduc următoarele puncte 1.8.5.8 și 1.8.6:
            
            
               „1.8.5.8. Autoritățile competente nu autorizează utilizarea plantulelor neecologice în cazul plantulelor de specii al căror ciclu de cultivare se încheie în cursul unui singur sezon de vegetație, de la transplantarea plantulei până la prima recoltare a produsului. 
            
            
               1.8.6. Autoritățile competente sau, acolo unde este cazul, autoritățile de control sau organismele de control recunoscute în conformitate cu articolul 46 alineatul (1) pot autoriza operatorii care produc material de reproducere a plantelor utilizat în producția ecologică să utilizeze material neecologic de reproducere a plantelor în cazul în care plantele-mamă sau, acolo unde este cazul, alte plante destinate producției de material de reproducere a plantelor și produse în conformitate cu punctul 1.8.2 nu sunt disponibile în cantități suficiente sau la un nivel calitativ suficient și să introducă materialul respectiv pe piață pentru a fi utilizat în producția ecologică, dacă sunt îndeplinite următoarele condiții: 
            
            
               (a)după recoltare, materialul neecologic de reproducere a plantelor nu a fost tratat cu alte produse de protecție a plantelor decât cele autorizate în conformitate cu articolul 24 alineatul (1) din prezentul regulament, cu excepția cazului în care autoritățile competente ale statului membru în cauză au prescris un tratament chimic în conformitate cu Regulamentul (UE) 2016/2031, în scopuri fitosanitare, pentru toate soiurile și materialele eterogene dintr-o anumită specie în zona în care urmează să fie utilizat materialul de reproducere a plantelor. În cazul în care se utilizează material neecologic de reproducere a plantelor căruia i s-a aplicat tratamentul chimic prescris menționat anterior, parcela de teren pe care se cultivă materialul de reproducere a plantelor tratat trebuie să facă, acolo unde este cazul, obiectul unei perioade de conversie în conformitate cu punctele 1.7.3 și 1.7.4;
            
            
               (b)materialul neecologic de reproducere a plantelor utilizat nu este o plantulă de specii al căror ciclu de cultivare se încheie în cursul unui singur sezon de vegetație, de la transplantarea plantulei până la prima recoltare a produsului; 
            
            
               (c)materialul de reproducere a plantelor este cultivat în conformitate cu toate celelalte cerințe relevante privind producția vegetală ecologică; 
            
            
               (d)autorizația de utilizare a materialului neecologic de reproducere a plantelor se obține înainte de însămânțarea sau de plantarea materialului respectiv; 
            
            
               (e)autoritatea competentă, autoritatea de control sau organismul de control responsabil cu autorizarea acordă autorizația numai utilizatorilor individuali și numai pentru un singur sezon și întocmesc o listă a cantităților de material de reproducere a plantelor autorizat;
            
            
               (f)prin derogare de la litera (e), autoritățile competente din statele membre pot acorda anual o autorizație generală pentru utilizarea unei anumite specii sau subspecii sau a unui anumit soi de material neecologic de reproducere a plantelor și pot pune la dispoziția publicului o listă a speciilor, subspeciilor sau soiurilor respective pe care o actualizează anual. În acest caz, autoritățile competente respective întocmesc și o listă a cantităților de material neecologic de reproducere a plantelor autorizat;
            
            
               (g)autorizațiile acordate în conformitate cu prezentul paragraf expiră la 31 decembrie 2036.
            
            
               Până la data de 30 iunie a fiecărui an și pentru prima dată până la 30 iunie 2023, autoritățile competente ale statelor membre transmit Comisiei și celorlalte state membre informațiile privind autorizațiile acordate în conformitate cu primul paragraf.
            
            
               Operatorii care produc și comercializează materialul de reproducere a plantelor produs în conformitate cu primul paragraf sunt autorizați să publice, în mod voluntar, informații specifice relevante cu privire la disponibilitatea acestui material de reproducere a plantelor în sistemele naționale instituite în conformitate cu articolul 26 alineatul (2). Operatorii care optează pentru includerea acestor informații se asigură că acestea sunt actualizate în mod periodic și sunt retrase din sistemele naționale de îndată ce materialul de reproducere a plantelor nu mai este disponibil. Atunci când se bazează pe autorizația generală menționată la litera (e), operatorii păstrează evidențe ale cantității utilizate.”